1Adanna PUWANGNGE, "Iyanaé atak-Ku iya Usokongngé, tau upilé-Ku iya sennangiyéngngi atik-Ku. Purani Uwéréng akuwasak-Ku lao ri aléna, untu’ tiwi adélékeng lao ri tungke bangsaé.
2Dé’ matu nagora iyaré’ga mangobbi sibawa macenno, saddanna dé’ nariyéngkalinga matu ri lalengngé.
3Bulo iya nroko’é dé’ naripolo matu, pajjennangeng iya mappidé-pidé dé’ naripeddéi matu. Nasibawang atinulureng napannessai matu atongengengngé,
4tekkaléwa-léwa iyaré’ga pettu paddennuwang, narapi ripatettong adélékengngé ri linoé. Sining wanuwa iya mabélaé muddaningiwi pappagguruwanna."
5PUWANG Allataala pancajiwi sibawa pallebba’i langié; Natappai linoé sibawa sininna iya tuwoé ri yasé’na. Nawéréngngi tolinoé nappase atuwong sibawa nyawa. Napalettu’i iyaé pasengngé lao ri atan-Na,
6"Iyya, PUWANG, mangobbi sibawa suroko untu’ pajoppai adélékengngé. Upimpikko sibawa Upiyara untu’ mancaji assijancing lao ri rupa tauwé, sibawa cahaya untu’ sininna bangsaé.
7Untu’ timpa’i matanna tau butaé, sibawa paleppe’i tauwé polé ri apettangenna tarungkué.
8Iyyana ritu PUWANG, iyanaro asek-Ku; arajak-Ku dé’ Uwabbéréyangngi lao ri muwi niga; ataromporek-Ku dé’ Uwabbéréyangngi lao ri dato-dato’é.
9Iya Ubotoé makkekkuwangngé maddupani; maélo-Ka mappaissengengngi gau’-gau’ iya barué; ri wettu dé’napa nakajajiyang iyaro, purani Upowadakko."
10Akkélonno élong baru untu’ PUWANGNGE, pojiwi Aléna, éh sininna linoé! Angoro’no, éh tasi sibawa sininna lise’na, sining wanuwa iya mabélaé sibawa sininna pabbanuwana!
11Sitinajai padang kessi’é sibawa kota-kotana pojiwi PUWANGNGE, makessinni pabbanuwana Kédar pojiwi Aléna! Sitinajai pabbanuwana kota Séla gora-gora, sibawa mangobbi-obbi polé ri tompo bulué!
12Makessingengngi mennang pakarajai PUWANGNGE, sibawa pakalabbai ri wanuwa-wanuwa mabélaé.
13Mallurui PUWANGNGE mammusu pada-pada séddié pahlawang, pada-pada séddié prajuri penno sumange mammusu. Nagoranni kelli ammusurengngé, sibawa mappaitangngi aporén-Na lao ri balié.
14Makkedai Allataala, "Maittana mammekko; mammekkoka sibawa tahangngi alé. Makkekkuwangngé narapini wettunna untu’ tinda, maélo-Ka gora pada-pada makkunrai iya mémmana’é.
15Bulu sibawa bulu-bulué Uwébbui matu makabuttu, sininna tanet-tanenna Upakellekiwi. Lompo-lompo saloé Upinrai mancaji padang kessi, sininna tapparengngé Urakkoiwi.
16Bangsa-Ku iya butaé Urénréngngi matu molai laleng iya dé’é naissengngi mennang; Urénréngngi matu mennang risining laleng iya dé’é naissengngi mennang. Pettangngé Upancajiwi tajang untu’ mennang, sibawa laleng iya makkalebbong-kalebbongngé Uparatai. Iyanaro Upogau’ matu untu’ mennang, napasti Upogau’ matu.
17Tau iya mateppe’é ri dato-dato barahalaé sibawa mangakuiwi selaku déwatana mennang, ripakatunai matu sibawa ripakasiri."
18Makkedai PUWANGNGE, "Engkalingai, éh sining tau mataru-tarué! Itai, éh sining tau butaé!
19Niga lebbi buta naiya Israélié atak-Ku? Niga lebbi mataru-taru naiya suro-Ku?
20Israélié, maéga iya muwitaé, iyakiya dé’ mujampangiwi, tattimpa’i daucculimmu, iyakiya dé’ muwéngkalingai."
21Maéloi PUWANGNGE mappassalama; macinnai ripakalebbi hukkun-Na sibawa ripakaraja.
22Iyakiya iyaro bangsaé cappuni rirampo; ritahangngi mennang ri laleng bili’-bili’ ri yawana tanaé, sibawa riurung ri laleng sining tarungkué. Mancajiwi mennang addampokeng, na dé’gaga polé mabbéré pattulung.
23Niga ri yelle’mu maélo méngkalingai gau’éwé, sibawa jampangiwi untu’ matteru?
24Niga mabbéréyangngi Israélié untu’ rirampasa? Tenniyaga Aléna PUWANGNGE? Lao ri Aléna ritu madosaki, dé’ tatuwo situru parénta-Na, sibawa temmaccowériwi pappagguruwan-Na.
25Nanaébbuki péneddingiwi cai-Na iya maseroé, sibawa manrasa-rasa nasaba musu iya maseroé. Patunu cai-Na ri Israélié pada-pada apié, iyakiya dé’ tamaingekiwi, sibawa dé’ tagguruiwi polé ri iya ripéneddingiyé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn